IS truer med å drepe gissel ved solnedgang
ARTIKKELEN ER OVER FIRE ÅR GAMMEL I meldingen blir det fremsatt et krav om at jordanske myndigheter må løslate terrordømte Sajida al-Rishawi og føre henne til den tyrkiske grensen ved solnedgang på torsdag, melder AP. Dersom ikke dette skjer vil den jordanske piloten bli henrettet umiddelbart, heter det videre i uttalelsen. Trusselen blir framsatt i et lydopptak fra det som antas å være den japanske journalisten Kenji Goto, som også holdes som gissel av IS. Terrorgruppen truet i en video tirsdag ettermiddag med å drepe den jordanske kampflypiloten og den japanske journalisten innen 24 timer.Dagen etter uttalte en talsmann for den jordanske regjeringen at Jordan er villige til å løslate terrordømte Sajida al-Rishawi, mot at den jordanske piloten blir frigitt. Japans statsminister Shinzo Abe uttalte onsdag at han søker samarbeid med Jordan for å berge livet til den japanske journalisten. Det hersker imidlertid usikkerhet rundt hvor vidt begge vil bli satt fri dersom al-Rishawi blir løslatt. Den irakiske kvinnen blir omtalt som den «fengslede søsteren» og ble kjent for å vært med på det dødeligste angrepet i Jordans historie, noe hun senere fortalte om på jordansk TV. I 2005 ble 60 mennesker drept da selvmordsbombere angrep tre hoteller, blant annet der det pågikk bryllup. Hun skulle utføre selvmordsangrepet sammen mannen sin. Hans vest ble utløst, mens hun ikke klarte å utløse sin. Året etter ble hun dømt til døden, etter å ha blitt pågrepet med et bombebelte rundt kroppen.Jordan er en del av den amerikansk-ledede koalisjonen som de siste månedene har gjennomført en rekke luftangrep mot IS-mål i Syria og Irak. Den varslede forhandlingen vekker derfor stor oppmerksomhet, melder AP. Blant annet på grunn av at USA - i likhet med en rekke andre land - motsetter seg forhandlinger med ekstremister og terrorgrupper. I Jordan har myndighetene derimot opplevd et stort press fra store deler av befolkningen i landet, som krever at myndighetene må gjøre alt i sin makt for å få frigjort piloten. De siste dagene har også demonstranter samlet seg utenfor kong Abdullahs palass i hovedstaden Amman. Moaz al-Kassasbeh ble tatt til fange i desember i fjor, da flyet hans styrtet i området rundt Raqqa by nordøst i Syria.
I et lydopptak som angivelig skal være fra Den islamske stat (IS) kommer terrorgruppen med en ny frist for henrettelsen av den jordanske piloten Moaz al-Kassasbeh.